Даваць дабрачынныя майстар-класы для юных навучэнцаў дзіцячых школ мастацтваў – асабістая пазіцыя таленавітага музыканта. На яго думку, таленавітых дзяцей у свеце не так ужо і многа, але, як паказвае практыка, іх большасць нараджаецца ў правінцыях. І юныя таленты маюць патрэбу ва ўвазе, у развіцці, у прыкладзе профі-майстра. “Я сам праходзіў гэты шлях станаўлення асобы музыканта і ведаю, наколькі важна, калі на гарызонце з’яўляецца чалавек, які запальвае ў тваёй душы факел жадання расці творча і імкнуцца да новых вяршынь. Іншы раз адна такая сустрэча ўплывае на далейшы лёс чалавека, як некалі на мяне паўплываў таленавіты акардэяніст з Брэста, пасля канцэрта якога я забыў пра свой любімы футбол і стаў з ранку да вечара “піліць” акардэон” – усміхаецца Ігар Квашэвіч. – Мне вельмі прыемна назіраць, калі пасля сустрэч з юнымі музыкантамі яны, акрыленыя, сядаюць за інструмент тут жа ў калідоры і з імпэтам займаюцца музыкай… Маладыя – гэта будучае маёй Радзімы, а я не абыякавы да таго, што будзе заўтра ў Беларусі. А калі глыбей паглядзець на гэта, то ланцужок можна прадоўжыць: таленавітае дзіця стане профі, узнімецца на п’едэстал знакамітасці і будзе праслаўляць сваю краіну, а ад гэтага будзе расці яе імідж на сусветнай прасторы. Нездарма кажуць, што самае выгаднае ўкладванне інвестыцый – падтрымка творчых пачынанняў”.